Jakob Axel Nielsen (KF), 2005-05-10:
Der skal ikke være tvivl om, at det er et helt centralt mål for os Konservative til enhver tid at arbejde for en arbejdsmarkedspolitik, der understøtter et effektivt, fleksibelt og rummeligt arbejdsmarked, hvor ledige finder den hurtigste og mest direkte vej til beskæftigelse.
Med arbejdsmarkedsreformen »Flere i arbejde« fandt som bekendt en bred kreds af partier sammen om en reform af beskæftigelsesindsatsen, som tilstræbte og tilstræber flere aktive tilbud.
I stedet har vi målrettet aktiveringen mod konkrete, ordinære job på arbejdsmarkedet, fordi det, der foregår, er en meningsfuld aktivering, der så vidt muligt foregår i tilknytning til en virksomhed og ligner et rigtigt job så meget som muligt.
Så der er et job i den anden ende.
Jeg vil gerne understrege, at det har været afgørende for os Konservative at stoppe dette ydmygende aktiveringscirkus og i stedet sikre målrettet aktivering, som hurtigt bringer den ledige tættere på ordinær beskæftigelse.
Det skylder vi først og fremmest den ledige, og det skylder vi også samfundet.
For os at se
skal aktiveringen sikre, at ledige opnår de kvalifikationer, der efterspørges af virksomhederne, og dermed muligheden for at komme i arbejde.
Vi lægger særlig stor vægt på den virksomhedsorienterede aktivering og mener, at uddannelse og aktivering skal målrettes mod de områder, hvor der er efterspørgsel på kvalificeret arbejdskraft.
Det handler med andre ord om, at vi gennem aktivering hurtigst muligt og mest direkte bringer den ledige i arbejde igen.
Ser man på de instrumenter, som i dag står til rådighed i beskæftigelsesindsatsen, så viser talrige analyser, at jobtræning – dvs. løntilskudsjob – har langt den bedste effekt på at få de ledige i beskæftigelse.
Der er altså ingen tvivl om, at de lediges chancer for at komme i beskæftigelse øges markant med et løntilskudsjob.
Derfor er der også god grund til at bevare denne ordning som et af de mest effektive beskæftigelsesinstrumenter.
O.k., vi er også godt klar over, at løntilskudsordningen kræver en hårfin balance, fordi der uden begrænsninger er en risiko for, at den kan blive misbrugt.
Det vil jeg heller ikke afvise indimellem sker.
Men vi har en lang række bestemmelser, der skal forebygge misbrug.
Forud for lønansættelsen skal spørgsmålet været drøftet mellem en virksomhed og repræsentanten for den ansatte.
Ansættelsen skal medføre en nettoudvidelse af antallet af ansatte i forhold til virksomhedens normale beskæftigelse.
Merbeskæftigelseskravet påses af de ansatte og virksomheden i fællesskab.
Virksomheden skal tilbagebetale tilskud, hvis der er givet urigtige oplysninger.
Lignende regler gælder på det offentlige område.
På den administrative side sikrer en række procedurer mod misbrug.
Eksempelvis godkender arbejdsformidlingen ikke virksomheders ansøgning om løntilskud, hvis der er sket afskedigelser i tilknytning til ansættelsen.
Til trods for disse bestemmelser og procedurer har oppositionen flere gange rejst tvivl om løntilskudsordningen.
Det er efter min mening ikke en tvivl, der er belæg for.
Jeg er godt klar over, at der kan komme konkrete eksempler frem, der viser et misbrug.
Der findes undersøgelser, som dokumenterer, at der ikke er sket fortrængning.
Men jeg er også godt klar over, at vi nu for at få klarlagt, om der sker misbrug, iværksætter to undersøgelser.
DSI laver en ret dybdegående undersøgelse, som forventes klar her primo 2006 – I må ikke hænge mig op på, hvornår det er, jeg mener, det er ultimo 2005 eller primo 2006.
Det er vi selvfølgelig godt tilfreds med, og vi mener, vi skal afvente denne undersøgelse, for det er heller ikke konservativ politik, at der må ske jobfortrængning.
Det skal nemlig være hævet over enhver tvivl eller mistanke, at vi Konservative ikke accepterer misbrug af løntilskudsordningen.
Der er nemlig ingen, der kan have interesse i, at det viser sig, at der sker misbrug.
Så jeg håber fortsat, at Folketinget kan give en bred opbakning til løntilskudsordningen som et effektivt beskæftigelsesinstrument – et beskæftigelsesinstrument, som vi jo stort set har haft med korrigeringer siden 1978.
Jeg er overbevist om, at alle her i salen er enige om, at indsatsen for de ledige er og bliver en af de allervigtigste opgaver, vi har i samfundet, og derfor skal vi forvalte denne indsats meget målrettet og med omhu.
Regeringen har igennem de seneste års økonomiske lavkonjunktur løbende tilpasset beskæftigelsesindsatsen for at nedbringe ledigheden.
Herudover har vi gennemført en løntilskudskampagne, som naturligt nok har øget antallet af løntilskudsjob.
Og vi kan konstatere, at den er faldet med næsten 20.000 personer siden slutningen af 2003.